PMIndiaData/PMIndiaSum huggingface dataset:
ରାଜ୍ୟସଭାରେ ବିଳମ୍ବିତ ନାଳନ୍ଦା ବିଶ୍ୱବିଦ୍ୟାଳୟ (ସଂଶୋଧନ) ବିଲ, 2013 ପ୍ରତ୍ୟାହାର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ରାଜ୍ୟ ସଭାରେ ବିଳମ୍ବିତ ନାଳନ୍ଦା ବିଶ୍ୱବିଦ୍ୟାଳୟ (ସଂଶୋଧନ) ବିଲ, 2013 ପ୍ରତ୍ୟାହାର କରିବା ପ୍ରସ୍ତାବକୁ ଅନୁମୋଦନ କରିଛନ୍ତି । ଅକ୍ଟୋବର, 2009ରେ ଥାଇଲ୍ୟାଣ୍ଡରେ ଆୟୋଜିତ ଚତୁର୍ଥ ପୂର୍ବ ଏସିଆ ଶିଖର ସମ୍ମିଳନୀରେ ଜାରି ମିଳିତ ପ୍ରେସ ବିବୃତି ଆଧାରରେ ନାଳନ୍ଦା ବିଶ୍ୱବିଦ୍ୟାଳୟ ପ୍ରତିଷ୍ଠା କରାଯାଇଥିଲା । ପ୍ରେସ ବିବୃତିରେ ଏକ ଅଣସରକାରୀ, ଅଣଲାଭଜନକ, ଧର୍ମନିରପେକ୍ଷ ଏବଂ ସ୍ୱାୟତ ଶାସିତ ଅନ୍ତର୍ଜାତୀୟ ପ୍ରତିଷ୍ଠାନ ପ୍ରତିଷ୍ଠା କରିବାକୁ ସମର୍ଥନ କରାଯାଇଥିଲା । ଏହା ପରେ ସଂସଦ ଦ୍ୱାରା ନାଳନ୍ଦା ବିଶ୍ୱବିଦ୍ୟାଳୟ ଅଧିନିୟମ, 2010 ଗୃହୀତ ହୋଇଥିଲା ଏବଂ ଏହା 25 ନଭେମ୍ବର, 2010 ଠାରୁ ଲାଗୁ ହୋଇଥିଲା । ବର୍ତ୍ତମାନର ଏହି ପ୍ରସ୍ତାବ ରାଜ୍ୟ ସଭାରେ ନାଳନ୍ଦା ବିଶ୍ୱବିଦ୍ୟାଳୟ (ସଂଶୋଧନ) ବିଲ, 2013 ପ୍ରତ୍ୟାହାର କରିନେବା ସମ୍ବନ୍ଧୀୟ ଅଟେ । 26 ଅଗଷ୍ଟ, 2013ରେ ରାଜ୍ୟସଭାରେ ଉପସ୍ଥାପିତ ବିଲର ଉଦେ୍ଦଶ୍ୟ ନାଳନ୍ଦା ବିଶ୍ୱବିଦ୍ୟାଳୟ ବିଲ, 2010ରେ କେତେକ ବ୍ୟବସ୍ଥାରେ ସଂଶୋଧନ କରିବା ଏବଂ କେତେକ ନୂତନ ବ୍ୟବସ୍ଥା ଯୋଡ଼ିବା ଥିଲା । ନାଳନ୍ଦା ବିଶ୍ୱବିଦ୍ୟାଳୟ ବିଲ, 2010ର ଅନୁଚ୍ଛେଦ 7 ଅନୁଯାୟୀ, ନାଳନ୍ଦା ବିଶ୍ୱବିଦ୍ୟାଳୟର ପରିଚାଳନା ବୋର୍ଡ ଗଠନ କରାଯାଇଥିଲା । ଏହା ଭାରତର ରାଷ୍ଟ୍ରପତିଙ୍କ ଅନୁମୋଦନକ୍ରମେ 21.11.2016ଠାରୁ ଲାଗୁ ହୋଇଥିଲା । ପ୍ରସ୍ତାବିତ ସଂଶୋଧନକୁ ଆଗକୁ ନେବା ଲାଗି କୌଣସି ଚୂଡ଼ାନ୍ତ ନିଷ୍ପତ୍ତି ନେବା ପୂର୍ବରୁ ନାଳନ୍ଦ ବିଶ୍ୱବିଦ୍ୟାଳୟର ପରିଚାଳନା ବୋର୍ଡ ସହିତ ସଂଶୋଧିତ ବିଲ ସମ୍ପର୍କରେ ବିଚାରବିମର୍ଷ କରିବାର ଆବଶ୍ୟକତା ପଡ଼ିବ । ବର୍ତ୍ତମାନ ପରିଚାଳନା ବୋର୍ଡ ସମ୍ପୂର୍ଣ୍ଣ ନାଳନ୍ଦା ବିଶ୍ୱବିଦ୍ୟାଳୟ ବିଲ, 2010 ଉପରେ ପୁଣିଥରେ ନୂଆ କରି ତର୍ଜମା କରିପାରିବ ଏବଂ ଆବଶ୍ୟକସ୍ଥଳେ ସଂଶୋଧନ/ ପ୍ରସ୍ତାବ ଯୋଡ଼ିବା ସମ୍ପର୍କରେ ପରାମର୍ଶ ମଧ୍ୟ ଦେଇପାରିବ । ସେପ୍ଟେମ୍ବର, 2014ରେ ବୈଦେଶିକ ମନ୍ତ୍ରୀ ସୁଷମା ସ୍ୱରାଜ ବିଶ୍ୱବିଦ୍ୟାଳୟରେ ଶିକ୍ଷାଦାନ କାର୍ଯ୍ୟ ଆରମ୍ଭ କରିଥିଲେ । ଭାରତର ରାଷ୍ଟ୍ରପତି ବିଶ୍ୱବିଦ୍ୟାଳୟର ପରିଦର୍ଶକ ଅଟନ୍ତି । ଡ. ବିଜୟ ଭଟକର ବିଶ୍ୱବିଦ୍ୟାଳୟର ଚାନ୍ସେଲର ଏବଂ ପ୍ରଫେସର ସୁନୈନା ସିଂ କୁଳପତି ଅଟନ୍ତି । ବର୍ତ୍ତମାନ ବିଶ୍ୱବିଦ୍ୟାଳୟର ତିନୋଟି ଅଧ୍ୟୟନ କେନ୍ଦ୍ର-ସ୍କୁଲ ଅଫ ହିଷ୍ଟୋରିକାଲ ଷ୍ଟଡିଜ, ସ୍କୁଲ ଅଫ ଇଲୋଲୋଜି ଏଣ୍ଡ ଏନଭାଇରନମେଂଟ ଏବଂ ସ୍କୁଲ ଅଫ ବୁଦ୍ଧିଷ୍ଟ ଷ୍ଟଡିଜ-ରେ 116 ଜଣ ଛାତ୍ରଛାତ୍ରୀ ଅଛନ୍ତି । ଏମାନଙ୍କ ମଧ୍ୟରେ 21ଟି ଦେଶରୁ 35 ଜଣ ବିଦେଶୀ ଛାତ୍ରଛାତ୍ରୀ ଅଛନ୍ତି ।
ମିର୍ଜାପୁରରେ ପ୍ରଧାନମନ୍ତ୍ରୀ, ଦେଶ ପାଇଁ ଉତ୍ସର୍ଗ କଲେ ବନସାଗର କେନାଲ ପ୍ରକଳ୍ପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମିର୍ଜାପୁରଠାରେ ବନସାଗର କେନାଲ ପ୍ରକଳ୍ପକୁ ଦେଶ ପାଇଁ ଉତ୍ସର୍ଗ କରିଛନ୍ତି । ଏହି ପ୍ରକଳ୍ପ ଏହି ଅଂଚଳରେ ଜଳସେଚନକୁ ଅଧିକ ପ୍ରୋତ୍ସାହନ ପ୍ରଦାନ କରିବ ଏବଂ ଉତ୍ତର ପ୍ରଦେଶର ମିର୍ଜାପୁର ଓ ଆହ୍ଲାବାଦ ଜିଲ୍ଲାର କୃଷକମାନଙ୍କ ପାଇଁ ଅନେକାଂଶରେ ସହାୟକ ହେବ । ଶ୍ରୀ ନରେନ୍ଦ୍ର ମୋଦୀ ଏହି ଅବସରରେ ମିର୍ଜାପୁର ମେଡିକାଲ କଲେଜର ଆଧାରଶିଳା ସ୍ଥାପନ କରିଥିଲେ । ସେ ରାଜ୍ୟରେ 100ଟି ଜନଔଷଧୀ କେନ୍ଦ୍ରର ମଧ୍ୟ ଉଦଘାଟନ କରିଥିଲେ । ପ୍ରଧାନମନ୍ତ୍ରୀ ବାଲୁଘାଟ, ଚୁନାରଠାରେ ଗଙ୍ଗାନଦୀ ଉପରେ ନିର୍ମିତ ଏକ ପୋଲକୁ ଉତ୍ସର୍ଗ କରିଥିଲେ, ଯାହାକି ମିର୍ଜାପୁର ଓ ବାରଣାସୀ ମଧ୍ୟରେ ଯୋଗାଯୋଗ ବ୍ୟବସ୍ଥାକୁ ଉନ୍ନତ କରିବ । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଲେ ଯେ ମିର୍ଜାପୁର ଅଂଚଳରେ ଅନେକ ସମ୍ଭାବନା ରହିଛି । ସେ ସୌର ପ୍ଲାଂଟର ଉଦଘାଟନ ପାଇଁ ଫ୍ରାନ୍ସ ରାଷ୍ଟ୍ରପତି ମାକ୍ରନଙ୍କ ସହିତ ମିର୍ଜାପୁରକୁ ତାଙ୍କ ଶେଷ ଗସ୍ତ ସମ୍ବନ୍ଧରେ ସ୍ମୃତିଚାରଣ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଗତ ଦୁଇ ଦିନ ମଧ୍ୟରେ ସେ ଅନେକ ଉନ୍ନୟନ ପ୍ରକଳ୍ପ ଏବଂ କାର୍ଯ୍ୟ ଯୋଜନାକୁ ଉଦଘାଟନ କରିଛନ୍ତି କିମ୍ବା ଏଗୁଡ଼ିକର ଆଧାରଶିଳ ସ୍ଥାପନ କରିଛନ୍ତି । ସେ କହିଲେ ଯେ ବନସାଗର ପ୍ରକଳ୍ପର ପରିକଳ୍ପନା ପ୍ରାୟ 4 ଦଶନ୍ଧି ପୂର୍ବରୁ କରାଯାଇଥିଲା ଏବଂ 1978ରେ ଏହାର ଆଧାରଶିଳା ସ୍ଥାପନା କରାଯାଇଥିଲା, ମାତ୍ର ଅଯଥା ଏହି ପ୍ରକଳ୍ପକୁ ବିଳମ୍ବିତ କରାଯାଇଥିଲା । ସେ କହିଲେ ଯେ 2014 ପରେ ଏହି ପ୍ରକଳ୍ପକୁ ପ୍ରଧାନମନ୍ତ୍ରୀ କୃଷି ସିଂଚାଇ ଯୋଜନାର ଅଂଶବିଶେଷ କରାଯାଇଥିଲା ଏବଂ ଏହାକୁ ଶେଷ କରିବା ପାଇଁ ସମସ୍ତ ପ୍ରୟାସ କରାଯାଇଥିଲା । କେନ୍ଦ୍ର ସରକାରଙ୍କ ଦ୍ୱାରା କୃଷକମାନଙ୍କ ଉନ୍ନୟନ ପାଇଁ ଗ୍ରହଣ କରାଯାଇଥିବା ପଦକ୍ଷେପ ସମ୍ବନ୍ଧରେ ପ୍ରକାଶ କରି ପ୍ରଧାନମନ୍ତ୍ରୀ ମଧ୍ୟ ଏଇ ନିକଟରେ ଖରିପ ଶସ୍ୟର ସର୍ବନିମ୍ନ ସହାୟକ ମୂଲ୍ୟ ବୃଦ୍ଧି ସମ୍ବନ୍ଧରେ ପ୍ରକାଶ କରିଥିଲେ । ସେ ଜନଔଷଧି କେନ୍ଦ୍ର ସମେତ ଗରିବ ବ୍ୟକ୍ତିମାନଙ୍କୁ ସୁଲଭ ସ୍ୱାସ୍ଥ୍ୟସେବା ଯୋଗାଇ ଦେବା ସମ୍ପର୍କରେ ଗ୍ରହଣ କରାଯାଇଥିବା ପଦକ୍ଷେପ ସମ୍ବନ୍ଧରେ ପ୍ରକାଶ କରିଥିଲେ । ସେ କହିଥିଲେ ଯେ ରୋଗ ନିୟନ୍ତ୍ରଣ କରିବାରେ ସ୍ୱଚ୍ଛ ଭାରତ ମିଶନ ଫଳପ୍ରଦ ସାବ୍ୟସ୍ତ ହେଉଛି । ସେ କହିଲେ ଯେ ଖୁବ ଶୀଘ୍ର ସ୍ୱାସ୍ଥ୍ୟ ସୁରକ୍ଷା ଯୋଜନା – ଆୟୁଷ୍ମାନ ଭାରତ କାର୍ଯ୍ୟକାରୀ କରାଯିବ । ସେ ମଧ୍ୟ କେନ୍ଦ୍ର ସରକାରଙ୍କର ଅନ୍ୟାନ୍ୟ ସାମାଜିକ ଉନ୍ନୟନ ଯୋଜନା ସମ୍ବନ୍ଧରେ ଆଲୋକପାତ କରିଥିଲେ ।
ଫିଫା ଅଣ୍ଡର-17 ବିଶ୍ଵ କପରେ ଭାଗନେଇଥିବା ଭାରତୀୟ ଦଳକୁ ଭେଟୁଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଫିଫା ଅଣ୍ଡର-17 ବିଶ୍ଵ କପ ଭାରତୀୟ ଦଳକୁ ଭେଟିଛନ୍ତି । ସମ୍ପ୍ରତି ଅନୁଷ୍ଠିତ ଫିଫା ବିଶ୍ଵ କପରେ ଏହି ଭାରତୀୟ ଦଳର ସଦସ୍ୟମାନେ ଭାଗନେଇଥିଲେ । ମତ ବିନିମୟ କାଳରେ ଖେଳାଳୀମାନେ ଫିଫା ବିଶ୍ଵ କପରୁ ହାସଲ କରିଥିବା ଅନୁଭୂତି ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ପରାଜୟ ଘଟିଥିଲେ ମଧ୍ୟ ଭାରତୀୟ ଦଳ ଏଥିରେ କୌଣସି ପ୍ରକାର ଦୁଃଖ କରିବା ଉଚିତ ନୁହଁ । ଏଭଳି ଟୁର୍ଣ୍ଣାମେଣ୍ଟକୁ ଏକ ଶିକ୍ଷଣ ପ୍ରକ୍ରିୟା ଓ ସୁଯୋଗ ରୂପେ ଅନୁଭବ କରିବାକୁ ହେବ । ସଫଳତାର ପ୍ରଥମ ସୋପାନ ହେଉଛି ଉତ୍ସାହ ଓ ଉଦ୍ଦୀପନା ନେଇ ପ୍ରତିଯୋଗିତାରେ ଅଂଶଗ୍ରହଣ କରିବା । ଏହାଦ୍ୱାରା ଖେଳ ଓ ଖେଳାଳୀଙ୍କ ମର୍ଯ୍ୟାଦା ବୃଦ୍ଦି ପାଇଥାଏ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଭାରତ ଫୁଟବଲ ଖେଳରେ ଅନେକ କିଛି ଶିଖିବାର ଅଛି । କ୍ରୀଡା ଯୁବକମାନଙ୍କ ମଧ୍ୟରେ ବ୍ୟକ୍ତିତ୍ଵର ବିକାଶ ଘଟାଇବା ସହ ଆତ୍ମବିଶ୍ଵାସ ବଢାଇଥାଏ ଏବଂ ଖେଳାଳୀଙ୍କ ସାମଗ୍ରିକ ବିକାଶରେ ସହାୟ ହୋଇଥାଏ । ପ୍ରଧାନମନ୍ତ୍ରୀଙ୍କ ସହ ଫୁଟବଲ ଖେଳାଳୀମାନଙ୍କ ଏହି ମତ ବିନିମୟ କାଳରେ କେନ୍ଦ୍ର ଯୁବ ବ୍ୟାପାର ଓ କ୍ରୀଡା (ସ୍ଵାଧୀନ) ରାଷ୍ଟ୍ରମନ୍ତ୍ରୀ କର୍ଣ୍ଣେଲ ରାଜ୍ୟବାର୍ଦ୍ଧନ ସିଂହ ରାଠୋର ଉପସ୍ଥିତ ଥିଲେ ।
ରୁଷିଆ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରୁଷିଆ ଗସ୍ତରେ ଯିବା ପୂର୍ବରୁ ନିମ୍ନରେ ପ୍ରଦତ୍ତ ବିବୃତି ପ୍ରଦାନ କରିଛନ୍ତି । “ରୁଷିଆର ବନ୍ଧୁବତ୍ସଳ ଲୋକଙ୍କୁ ଶୁଭେଚ୍ଛା । ଆସନ୍ତାକାଲି ସୋଚି ଯାତ୍ରା ଏବଂ ସେଠାରେ ରାଷ୍ଟ୍ରପତି ପୁଟିନଙ୍କୁ ଭେଟିବା ପାଇଁ ମୁଁ ଉତ୍କଣ୍ଠାର ସହ ଅପେକ୍ଷା କରିଛି । ତାଙ୍କୁ ଭେଟିବାକୁ ସବୁବେଳେ ଭଲ ଲାଗେ । ମୁଁ ବହୁତ ଦୃଢ ପ୍ରତ୍ୟୟ ଯେ ରାଷ୍ଟ୍ରପତି ପୁଟିନଙ୍କ ସହ କଥାବାର୍ତ୍ତା ଭାରତ ଓ ରୁଷିଆ ମଧ୍ୟରେ ରହିଥିବା ସ୍ଵତନ୍ତ୍ର ଏବଂ ବିଶେଷାଧିକାର ସହଭାଗିତା ଆହୁରି ମଜବୁତ ହେବ” ।
ପ୍ରଧାନମନ୍ତ୍ରୀ, କୋରିଆ ରାଷ୍ଟ୍ରପତି ମିଳିତ ଭାବେ ନୋଏଡ଼ାରେ ମୋବାଇଲ ଫୋନ ନିର୍ମାଣ କାରଖାନାର କଲେ ଉଦ୍ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଦକ୍ଷିଣ କୋରିଆ ରାଷ୍ଟ୍ରପତି ମିଷ୍ଟର ମୁନ୍ ଜେ-ଇନ୍ ଆଜି ନୋଏଡ଼ାଠାରେ ସାମସଙ୍ଗ ଇଣ୍ଡିଆ ଇଲେକ୍ଟ୍ରୋନିକ୍ସ ପ୍ରାଇଭେଟ ଲିମିଟେଡ଼ର ଏକ ବୃହତ ମୋବାଇଲ ଫୋନ ବିନିର୍ମାଣ କାରଖାନାକୁ ମିଳିତ ଭାବେ ଉଦ୍ଘାଟନ କରିଛନ୍ତି । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଲେ ଯେ ଆଜି ଭାରତ ପାଇଁ ଏକ ବିଶେଷ ଦିନ । ଏହା ଭାରତକୁ ବିଶ୍ୱର ପ୍ରମୁଖ ବିନିର୍ମାଣ ପେଣ୍ଠରେ ପରିଣତ କରିବା ଦିଗରେ ଏକ ଯାତ୍ରା । ଏହି ବିନିର୍ମାଣ କେନ୍ଦ୍ରରେ ସାମସଙ୍ଗ କମ୍ପାନୀ 5000 କୋଟି ଟଙ୍କା ନିବେଶ କରିବ ବୋଲି ସୂଚାଇ ପ୍ରଧାନମନ୍ତ୍ରୀ କହିଲେ ଯେ ଏହା ଭାରତ ସହ କେବଳ ଏହି କମ୍ପାନୀର ସଂପର୍କକୁ ସୁଦୃଢ କରିବନାହିଁ ପରନ୍ତୁ ଭାରତ ଏବଂ କୋରିଆ ମଧ୍ୟରେ ସଂପର୍କ ବୃଦ୍ଧି ଦିଗରେ ମଧ୍ୟ ଏହା ବିଶେଷ ସହାୟକ ହେବ । ପ୍ରଧାନମନ୍ତ୍ରୀ କହିଲେ ଯେ ଡ଼ିଜିଟାଲ ପ୍ରଯୁକ୍ତି ଏବେ ସାଧାରଣ ଲୋକମାନଙ୍କୁ ଅଧିକ ସରଳ କରିବା ଦିଗରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଛି । ଏହା ସେବା ପ୍ରଦାନ ବ୍ୟବସ୍ଥାକୁ ଅଧିକ କ୍ଷିପ୍ର ତଥା ସ୍ୱଚ୍ଛ କରିଛି । ସ୍ମାର୍ଟ ଫୋନର ସଂପ୍ରସାରଣ, ବ୍ରଡ଼ବ୍ୟାଣ୍ଡ ଓ ଡ଼ାଟା ସଂଯୋଗୀକରଣର ବ୍ୟାପକତା ଭାରତରେ ଡ଼ିଜିଟାଲ ବିପ୍ଳବ ଆଣିଛି । ଏହି ପରିପ୍ରେକ୍ଷୀରେ ସେ ସୂଚାଇଥିଲେ ଯେ ଗଭର୍ଣ୍ଣମେଣ୍ଟ ଇ-ମାର୍କେଟପ୍ଲେସ୍ (ଜିଇଏମ), ଡ଼ିଜିଟାଲ କାରବାରର ବିକାଶ ଏବଂ ଭୀମ ଆପ ଓ ରୂପେ କାର୍ଡ଼ର ପ୍ରଚଳନ ଏହାର ପ୍ରକୃଷ୍ଟ ଉଦାହରଣ ବୋଲି ପ୍ରଧାନମନ୍ତ୍ରୀ ଦର୍ଶାଇଥିଲେ । ପ୍ରଧାନମନ୍ତ୍ରୀ କହିଲେ ଯେ “ମେକ୍ ଇନ୍ ଇଣ୍ଡିଆ” ପ୍ରୟାସ କେବଳ ଏକ ଆର୍ଥିକ ନୀତିର ବ୍ୟବସ୍ଥା ନୁହେଁ, ଏହା ଦକ୍ଷିଣ କୋରିଆ ଭଳି ବନ୍ଧୁରାଷ୍ଟ୍ରଙ୍କ ସହ ଭାରତର ସଂପର୍କକୁ ନିବିଡ଼ କରିବା ଦିଗରେ ମଧ୍ୟ ବିଶେଷ ଭୂମିକା ଗ୍ରହଣ କରିଛି । ଆମେ ସେଇଥିପାଇଁ ସମଗ୍ର ବିଶ୍ୱକୁ ମୁକ୍ତ କଣ୍ଠରେ ଭାରତରେ ନିବେଶ ପାଇଁ ଆହ୍ୱାନ ଜଣାଇଛୁ । ସେମାନେ ନୂତନ ଭାରତରେ ସୃଷ୍ଟି ହୋଇଥିବା ସ୍ୱଚ୍ଛ ବ୍ୟବସାୟିକ ବାତାବରଣର ସୁଯୋଗ ନିଅନ୍ତୁ । ଭାରତର କ୍ରମବର୍ଦ୍ଧିଷ୍ଣୁ ଅର୍ଥବ୍ୟବସ୍ଥା ଏବଂ ନବ୍ୟ ମଧ୍ୟମ ବର୍ଗଙ୍କ ଉତ୍ଥାନ ଦେଶରେ ପ୍ରଭୂତ ପୁଞ୍ଜି ନିବେଶର ବାତାବରଣ ସୃଷ୍ଟି କରିଛି ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଭାରତ ଏବେ ସମଗ୍ର ବିଶ୍ୱରେ ମୋବାଇଲ ବିନିର୍ମାଣ କ୍ଷେତ୍ରରେ ଦ୍ୱିତୀୟ ସ୍ଥାନ ଅଧିକାର କରିଛି । ମାତ୍ର ଚାରି ବର୍ଷ ମଧ୍ୟରେ ଦେଶରେ ମୋବାଇଲ ନିର୍ମାଣକାରୀ କମ୍ପାନୀଙ୍କ ସଂଖ୍ୟା 2 ରୁ ବୃଦ୍ଧିପାଇ 120ରେ ପହଞ୍ଚିଛି । ଏହାଦ୍ୱାରା ଦେଶରେ ଲକ୍ଷ ଲକ୍ଷ କର୍ମନିଯୁକ୍ତିର ସୁଯୋଗ ସୃଷ୍ଟି ହୋଇପାରିଛି ବୋଲି ସେ ଦୃଢ଼ୋକ୍ତି ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଏହି ନୂତନ ମୋବାଇଲ ଉତ୍ପାଦନ ବ୍ୟବସ୍ଥା ମାଧ୍ୟମରେ କୋରିଆର ପ୍ରଯୁକ୍ତି ଏବଂ ଭାରତୀୟ ଉତ୍ପାଦନଶୈଳୀ ତଥା ସଫ୍ଟୱେର ସହଯୋଗ ସମଗ୍ର ବିଶ୍ୱରେ ଗୁଣାତ୍ମକ ଉତ୍ପାଦ ପହଞ୍ଚାଇପାରିବ । ଉଭୟ ରାଷ୍ଟ୍ରଙ୍କର ଏହା ସାମର୍ଥ୍ୟ ତଥା ସହଭାଗୀତାର ଦୂରଦୃଷ୍ଟି ବୋଲି ପ୍ରଧାନମନ୍ତ୍ରୀ ମତ ପୋଷଣ କରିଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ସାରା ଦେଶର ଅଙ୍ଗନୱାଡ଼ି କର୍ମୀ

ସାରା ଦେଶରୁ 100ରୁ ଅଧିକ ଅଙ୍ଗନୱାଡ଼ି କର୍ମୀଙ୍କ ଏକ ଗୋଷ୍ଠୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଥିଲେ । ଏହି ଅବସରରେ ସେମାନେ କେନ୍ଦ୍ର ସରକାରଙ୍କ ଦ୍ୱାରା ସମ୍ପ୍ରତି କରାଯାଇଥିବା ପାରିତୋଷିକ ଏବଂ ଅନ୍ୟାନ୍ୟ ପ୍ରୋତ୍ସାହନ ଭତ୍ତା ବୃଦ୍ଧି ପାଇଁ ଖୁସି ବ୍ୟକ୍ତ କରିବା ସହିତ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଥିଲେ । ଅଙ୍ଗନୱାଡ଼ି କର୍ମୀମାନଙ୍କର ଅଭିନନ୍ଦନକୁ ସ୍ୱୀକାର କରିବା ସହିତ ଦେଶର ସମସ୍ତ ଭାଗରୁ ତାଙ୍କୁ ଭେଟିବା ଲାଗି ଆସିଥିବା କାରଣରୁ ପ୍ରଧାନମନ୍ତ୍ରୀ ପ୍ରସନ୍ନତା ବ୍ୟକ୍ତ କରିଥିଲେ । ଶିଶୁଙ୍କ ଶାରୀରିକ ଏବଂ ମାନସିକ ବିକାଶରେ ପୁଷ୍ଟିସାଧନର ମହତ୍ୱ ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ସେ କହିଥିଲେ ଯେ ଏ କ୍ଷେତ୍ରରେ ଅଙ୍ଗନୱାଡ଼ି କର୍ମୀମାନଙ୍କୁ ପ୍ରମୁଖ ଭୂମିକା ନିର୍ବାହ କରିବାର ଆବଶ୍ୟକତା ରହିଛି । ବର୍ତ୍ତମାନ ଜାରି ରହିଥିବା ପୁଷ୍ଟିସାଧନ ମାସ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ଅଭିଯାନରେ ଯେଉଁ ଗତି ପ୍ରାପ୍ତ ହୋଇଛି, ତାହା କମ ହେବା ଉଚିତ ନୁହେଁ । ସେ କହିଥିଲେ ଯେ ପୁଷ୍ଟିସାଧନ ଲାଗି ନିରନ୍ତର ଭାବେ ଧ୍ୟାନ ଦିଆଯିବା ଏବଂ ଉତ୍ତମ ଅଭ୍ୟାସ ବିକାଶର ଆବଶ୍ୟକତା ରହିଛି । ଏହା ଅଙ୍ଗନୱାଡ଼ି କର୍ମୀଙ୍କ ଦ୍ୱାରା ସୁଲଭ ଢଙ୍ଗରେ କରାଯାଇପାରିବ । ସେ ଅଙ୍ଗନୱାଡ଼ି କର୍ମୀମାନଙ୍କୁ ଏହା ସୁନିଶ୍ଚିତ କରିବା ଲାଗି ଉତ୍ସାହିତ କରିଥିଲେ ଯେ ହିତାଧିକାରୀମାନଙ୍କୁ ଉପଲବ୍ଧ କରାଯାଉଥିବା ପୁଷ୍ଟିଯୁକ୍ତ ଆହାର ସହାୟତାକୁ ବିବେକପୂର୍ଣ୍ଣ ଭାବେ ଉପଯୋଗ କରାଯିବା ଆବଶ୍ୟକ । ପ୍ରଧାନମନ୍ତ୍ରୀ କହିଥିଲେ ଯେ ଶିଶୁମାନେ ଅଙ୍ଗନୱାଡ଼ି କର୍ମୀଙ୍କ କଥା ଅଧିକ ଧ୍ୟାନ ଦେଇ ଶୁଣିବେ । ସଚେତନତା ସୃଷ୍ଟିରେ ଅଙ୍ଗନୱାଡ଼ି କର୍ମୀମାନଙ୍କର ପ୍ରମୁଖ ଭୂମିକା ରହିଛି । ଉତ୍ତମ ପୁଷ୍ଟି ଓ ଯତ୍ନ ଏବଂ ପ୍ରୟାସର ଏକ ପ୍ରୋତ୍ସାହନ ଭାବେ ବିଭିନ୍ନ ଅଙ୍ଗନୱାଡ଼ି କର୍ମୀମାନଙ୍କ ମଧ୍ୟରେ ସୁସ୍ଥ ପ୍ରତିଯୋଗିତା ପାଇଁ ସେ ଉତ୍ସାହିତ କରିଥିଲେ । ଏହି ଅବସରରେ କେନ୍ଦ୍ର ମହିଳା ଏବଂ ଶିଶୁ ବିକାଶ ମନ୍ତ୍ରୀ ଶ୍ରୀମତୀ ମେନକା ଗାନ୍ଧୀ ମଧ୍ୟ ଉପସ୍ଥିତ ଥିଲେ ।
ଗୁରୁ ଦିବସ ଅବସରରେ ଶିକ୍ଷକ ସମାଜକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ;  ଜୟନ୍ତୀ ଅବସରରେ ପୂର୍ବତନ ରାଷ୍ଟ୍ରପତି ଡଃ ସର୍ବପଲ୍ଲୀ ରାଧାକ୍ରିଷ୍ଣନଙ୍କୁ ଶ୍ରଦ୍ଧାଞ୍ଜଳି ଅର୍ପଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁ ଦିବସ ଅବସରରେ ଶିକ୍ଷକ ସମାଜକୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ମଧ୍ୟ ପୂର୍ବତନ ରାଷ୍ଟ୍ରପତି ଡଃ ସର୍ବପଲ୍ଲୀ ରାଧାକ୍ରିଷ୍ଣନଙ୍କ ଜୟନ୍ତୀ ଅବସରରେ ତାଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଶିକ୍ଷକ ଦିବସର ସ୍ୱତନ୍ତ୍ର ଅବସରରେ ଶିକ୍ଷକ ସମାଜକୁ ଅଭିନନ୍ଦନ । ଯୁବ ମାନସକୁ ନିର୍ମାଣ କରିବାରେ ତଥା ଦେଶ ଗଠନରେ ଶିକ୍ଷକମାନେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଥା’ନ୍ତି । ମୁଁ ଆମର ପୂର୍ବତନ ରାଷ୍ଟ୍ରପତି ଡଃ ସର୍ବପଲ୍ଲୀ ରାଧାକ୍ରିଷ୍ଣନଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧା ସୁମନ ଅର୍ପଣ କରୁଛି, ଯିଏକି ନିଜେ ଜଣେ ପ୍ରଖ୍ୟାତ ଶିକ୍ଷକ ଥିଲେ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ରାଜ୍ୟଗୋଷ୍ଠୀ କ୍ରୀଡାର 69 କିଲୋଗ୍ରାମ ଭାରୋତ୍ତୋଳନ ବର୍ଗରେ ବ୍ରୋଞ୍ଜ ବିଜୟୀ ଦୀପକ ଲାଠରଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡାର 69 କିଲୋଗ୍ରାମ ଭାରୋତ୍ତୋଳନ ବର୍ଗରେ ବ୍ରୋଞ୍ଜ ପଦକ ବିଜୟୀ ଦୀପକ ଲାଠରଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଆମର ଭାରୋତ୍ତୋଳନକାରୀମାନେ ଚମତ୍କାର ଫର୍ମରେ ଅଛନ୍ତି । ମୋର ଯୁବବନ୍ଧୁ ଦୀପକ ଲାଠର 69 କିଲୋଗ୍ରାମ ପୁରୁଷ ଭାରୋତ୍ତୋଳନ ବର୍ଗରେ ବ୍ରୋଞ୍ଜ ହାସଲ କରିଛନ୍ତି । ଏହି ଯୁବ ପ୍ରତିଭାଙ୍କୁ ଅଭିନନ୍ଦନ ଏବଂ ଭବିଷ୍ୟତରେ ଆହୁରି ଉତ୍ତମ ପ୍ରୟାସ ଲାଗି ଶୁଭକାମନା ।” ଗୋଲ୍ଡ କୋଷ୍ଟରେ ଅନୁଷ୍ଠିତ ହେଉଥିବା କ୍ରୀଡାର 69 କିଲୋଗ୍ରାମ ପୁରୁଷ ବର୍ଗରେ ବ୍ରୋଞ୍ଜ ହାସଲ କରି ଦୀପକ ଲାଠର ରାଜ୍ୟଗୋଷ୍ଠୀ କ୍ରୀଡାରେ ସର୍ବକନିଷ୍ଠ ଭାରୋତ୍ତୋଳନକାରୀ ଭାବେ ପଦକ ଜିଣିବାର ଗୌରବ ଅର୍ଜନ କରିପାରିଛନ୍ତି ।
ରାଜ୍ୟ ସ୍ଥାପନା ଦିବସରେ ନାଗାଲେଣ୍ଡବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ରାଜ୍ୟ ସ୍ଥାପନା ଦିବସରେ ନାଗାଲେଣ୍ଡବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ସ୍ଥାପନା ଦିବସ ଅବସରରେ ନାଗାଲେଣ୍ଡ ଅଧିବାସୀଙ୍କୁ ମୁଁ ଶୁଭେଚ୍ଛା ଜଣାଉଛି । ପ୍ରାକୃତିକ ସୌନ୍ଦର୍ଯ୍ୟରେ ଭରା ରାଜ୍ୟବାସୀ କଠିନ ପରିଶ୍ରମୀ । ଆଗାମୀ ଦିନରେ ରାଜ୍ୟ ବିକାଶର ନୂତନ ଶିଖରରେ ପହଞ୍ଚିବା ଲାଗି ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ରାଜ୍ୟପାଳଙ୍କ ସମ୍ମିଳନୀର ଉଦଯାପନୀ ସମାରୋହରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ରାଷ୍ଟ୍ରପତି ଭବନରେ ଆୟୋଜିତ ରାଜ୍ୟପାଳମାନଙ୍କ ସମ୍ମିଳନୀର ଉଦ୍ଯାପନୀ ସମାରୋହରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଦ୍ବୋଧନ ଦେଇଛନ୍ତି । ଏହି ସମ୍ମିଳନୀ ଅବସରରେ ବିଭିନ୍ନ ଗୁରୁତ୍ୱପୂର୍ଣ୍ଣ ପରାମର୍ଶ ଦେଇଥିବାରୁ ପ୍ରଧାନମନ୍ତ୍ରୀ ରାଜ୍ୟପାଳମାନଙ୍କୁ ଧନ୍ୟବାଦ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଭାରତରେ ଉପାୟ, ସମ୍ବଳ ଏବଂ କ୍ଷମତାର ଅଭାବ ନାହିଁ, କିନ୍ତୁ କେତେକ ରାଜ୍ୟ ଏବଂ ଅଞ୍ଚଳରେ ପ୍ରଶାସନ ଅଭାବ କାରଣରୁ ପଛୁଆ ହୋଇ ରହିଛି । ସେ କହିଥିଲେ ଯେ, ଗରିବଙ୍କ ପାଇଁ ଉଦ୍ଦିଷ୍ଟ ବିଭିନ୍ନ ସରକାରୀ ଯୋଜନା ଉତ୍ତମ ପ୍ରଶାସନ ଥିବା ଅଞ୍ଚଳରେ ଭଲ ଭାବେ କାର୍ଯ୍ୟକାରୀ ହୋଇପାରୁଛି । ମିଶନ ଇନ୍ଦ୍ରଧନୁଷ ଭଳି ଯୋଜନାର ଉଦାହରଣ ଦେଇ ସେ କହିଥିଲେ ଯେ, ସରକାରଙ୍କ ଯୋଜନାଗୁଡ଼ିକୁ ଭଲଭାବେ ଫଳପ୍ରଦ କରିବା ଲାଗି ରାଜ୍ୟପାଳମାନେ ସୁବିଧା ଯୋଗାଇପାରିବେ । ଭାରତର ଏକତା ଏବଂ ଅଖଣ୍ଡତାକୁ ସୁଦୃଢ଼ କରିବା ଲାଗି ଏକ ଭାରତ, ଶ୍ରେଷ୍ଠ ଭାରତ ଏବଂ ଏକତା ପାଇଁ ଦୌଡ଼ ଭଳି କାର୍ଯ୍ୟକ୍ରମରେ ସାମିଲ ହେବା ଲାଗି ରାଜ୍ୟପାଳମାନଙ୍କୁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ ।
ପାଟନା ବିଶ୍ୱବିଦ୍ୟାଳୟର ଶତବାର୍ଷିକୀ ସମାରୋହ

ଷ୍ଟାର୍ଟ–ଅପ୍ ସେକ୍ଟର ଜରିଆରେ ଛାତ୍ରଛାତ୍ରୀ ବିଭିନ୍ନ ସାମାଜିକ ସମସ୍ୟାର ସୃଜନଶୀଳ ସମାଧାନ ଖୋଜିବାକୁ ପ୍ରଧାନମନ୍ତ୍ରୀଙ୍କ ଆହ୍ୱାନ ପାରମ୍ପରିକ ଶିକ୍ଷା ପରିବର୍ତ୍ତେ ନବନ୍ମେଷମୁଖୀ ଅଧ୍ୟୟନ ଉପରେ ଗୁରୁତ୍ୱ ପୂର୍ବ ଭାରତର ବିକାଶ ଉପରେ କେନ୍ଦ୍ର ସରକାରଙ୍କ ପ୍ରାଥମିକତା ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପାଟନା ବିଶ୍ୱବିଦ୍ୟାଳୟର ଶତବାର୍ଷିକୀ ପାଳନ ସମାରୋହରେ ଉଦବୋଧନ ଦେଇଛନ୍ତି । ସେ କହିଛନ୍ତି ଯେ, ଐତିହାସିକ ପାଟନା ବିଶ୍ୱବିଦ୍ୟାଳୟର ସମାରୋହ ଏବଂ ଛାତ୍ରଛାତ୍ରୀମାନଙ୍କ ଗହଣରେ ଯୋଗଦେଇ ସେ ନିଜକୁ ଗୌରାବାନ୍ୱିତ ମନେ କରୁଛନ୍ତି । “ମୁଁ ବିହାରର ଏହି ମହାନ ଭୂମିକୁ ପ୍ରଣାମ କରୁଛି । ଏହି ବିଶ୍ୱବିଦ୍ୟାଳୟ ଅନେକ ବରପୁତ୍ରଙ୍କୁ ଜନ୍ମ ଦେଇଛି, ଯେଉଁମାନେ କି ଦେଶ ନିର୍ମାଣରେ ଅମୂଲ୍ୟ ଅବଦାନ ଦେଇଛନ୍ତି ।” ପ୍ରଧାନମନ୍ତ୍ରୀ କହିଛନ୍ତି ଯେ ସେ ବିଭିନ୍ନ ରାଜ୍ୟରେ ଏଭଳି ଉଚ୍ଚ ପ୍ରଶାସନିକ ସ୍ତରର ଅଧିକାରୀମାନଙ୍କ ସଂସ୍ପର୍ଶରେ ଆସିଛନ୍ତି ଯେଉଁମାନେ କି ପାଟନା ବିଶ୍ୱବିଦ୍ୟାଳୟରେ ଅଧ୍ୟୟନ କରିଛନ୍ତି । “ଦିଲ୍ଲୀରେ ମୁଁ ଅନେକ ଉଚ୍ଚ ପଦସ୍ଥ ଅଧିକାରୀଙ୍କ ସହ ମତ ବିନିମୟ କରିଛି, ଯେଉଁମାନେ କି ବିହାରର ମୂଳ ବାସିନ୍ଦା ।” ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ବିହାରର ବିକାଶ ଓ ପ୍ରଗତି ଦିଗରେ ମୁଖ୍ୟମନ୍ତ୍ରୀ ଶ୍ରୀ ନିତୀଶ କୁମାରଙ୍କ ଅବଦାନ ଓ ପ୍ରତିବଦ୍ଧତା ପ୍ରଶଂସନୀୟ । ପୂର୍ବ ଭାରତର ବିକାଶ ପାଇଁ କେନ୍ଦ୍ର ସରକାର ସର୍ବୋଚ୍ଚ ପ୍ରାଥମିକତା ଦେଉଛନ୍ତି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ବିହାରକୁ 2ଟି ପ୍ରମୁଖ ବିଷୟ ବରଦାନ ଆକାରରେ ମିଳିଛି । ଗୋଟିଏ ହେଲା ‘ଜ୍ଞାନ’ ଓ ଅନ୍ୟଟି ‘ଗଙ୍ଗା’ । ବିହାର ଭୂମି ଏଭଳି ଅନନ୍ୟତାରେ ଭରପୂର ହୋଇ ରହିଛି । ପାରମ୍ପରିକ ଶିକ୍ଷାଦାନ ପରିବର୍ତ୍ତେ ଆମର ବିଶ୍ୱବିଦ୍ୟାଳୟମାନେ ସୃଜନଶୀଳ ଜ୍ଞାନର ଶିକ୍ଷା ଉପରେ ସେ ଜୋର ଦେବାକୁ ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ବିଶ୍ୱିକରଣ ଯୁଗରେ ଆମେ ସମଗ୍ର ବିଶ୍ୱରେ ପରିବର୍ତ୍ତନର ଧାରାକୁ ହୃଦୟଙ୍ଗମ କରିବାକୁ ପଡିବ ଏବଂ ପ୍ରତିନ୍ଦନ୍ଦ୍ୱିତାପୂର୍ଣ୍ଣ ଉତ୍ସାହ ମଧ୍ୟରେ ଆଗକୁ ବଢ଼ିବାକୁ ହେବ । ଏହି ପରିପ୍ରେକ୍ଷୀରେ ଭାରତକୁ ବିଶ୍ୱ ଦରବାରରେ ତାର ନିଜସ୍ୱ ଏକ ସ୍ୱତନ୍ତ୍ର ସ୍ଥାନ ଓ ପରିଚୟ ବାଛିବାକୁ ପଡିବ । ଆଜିର ଛାତ୍ରଛାତ୍ରୀମାନେ ସାଧାରଣ ଜନତା ସମ୍ମୁଖୀନ ହେଉଥିବା ବିଭିନ୍ନ ସମସ୍ୟାର ସୃଜନଶୀଳ ସମାଧାନ ଖୋଜିବା ଲାଗି ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ଛାତ୍ରଛାତ୍ରୀ ଯାହା ଅଧ୍ୟୟନ କରୁଛନ୍ତି ତାକୁ ଦୈନନ୍ଦିନ ଜୀବନରେ ପ୍ରୟୋଗ କରିବାକୁ ପଡିବ । ଷ୍ଟାର୍ଟ-ଅପ୍ ସେକ୍ଟର ଜରିଆରେ ଯୁବଛାତ୍ରମାନେ ସମାଜ ପାଇଁ ଅନେକ କିଛି କରିପାରିବେ ବୋଲି ସେ କହିଥିଲେ । ପାଟନା ବିଶ୍ୱବିଦ୍ୟାଳୟ ସମାରୋହ କାର୍ଯ୍ୟକ୍ରମ ସାରି ବିମାନ ବନ୍ଦରକୁ ଫେରିବା ବାଟରେ ପ୍ରଧାନମନ୍ତ୍ରୀ, ବିହାର ମୁଖ୍ୟମନ୍ତ୍ରୀ ଏବଂ ଅନ୍ୟାନ୍ୟ ଅତିଥିମାନେ ବିହାର ସଂଗ୍ରହାଳୟ ବୁଲି ଦେଖିଥିଲେ । ଏହି ସଂଗ୍ରହାଳୟରେ ରାଜ୍ୟର ସମୃଦ୍ଧ ସଂସ୍କୃତି, ଇତିହାସ, ପରମ୍ପରାର ଅନନ୍ୟ ବିଭବ ଶୋଭାଯାଉଛି ।
ଭାରତ ଓ ସିଙ୍ଗାପୁର ମଧ୍ୟରେ କାର୍ମିକ ପରିଚାଳନା ଓ ଜନ ପ୍ରଶାସନ କ୍ଷେତ୍ରରେ ସହଯୋଗ ବୁଝାମଣାକୁ କ୍ୟାବିନେଟର ମଂଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ଭାରତ ଓ ସିଙ୍ଗାପୁର ମଧ୍ୟରେ କାର୍ମିକ ପରିଚାଳନା ଓ ଜନ ପ୍ରଶାସନ କ୍ଷେତ୍ରରେ ସହଯୋଗ ପାଇଁ ସ୍ୱାକ୍ଷରିତ ବୁଝାମଣାକୁ ମଂଜୁରି ମିଳିଛି । ମୌଳିକ ବୈଶିଷ୍ଟ୍ୟ: ଏହି ବୁଝାମଣା ପତ୍ରର ଉଦ୍ଦେଶ୍ୟ ହେଲା ବର୍ତ୍ତମାନ ପ୍ରଚଳିତ ପ୍ରଶାସନିକ ବ୍ୟବସ୍ଥା ବିଶେଷ କରି କର୍ମଶକ୍ତି, କର୍ମସ୍ଥଳୀ ଏବଂ ଚାକିରୀ, ଜନସେବା ଯୋଗାଣ, ମାନବ ସମ୍ବଳ ପରିଚାଳନା, ସରକାରୀ ସେକ୍ଟରରେ ସଂସ୍କାର, ନେତୃତ୍ୟ /ପ୍ରଜ୍ଞା ବିକାଶ ଏବଂ ଇପ୍ରଶାସନ/ ଡ଼ିଜିଟାଲ ପ୍ରଶାସନ ଆଦି କ୍ଷେତ୍ରରେ ଉନ୍ନତି ଘଟାଇବା ତଥା ଆବଶ୍ୟକ ସଂଶୋଧନ ଆଣିବା । ଉପକାରୀତା: ଜନ ପ୍ରଶାସନ ଓ ପ୍ରଶାସନିକ କ୍ଷେତ୍ରରେ ସଂସ୍କାର ଆଣିବା ନିମନ୍ତେ ଭାରତ ଓ ସିଙ୍ଗାପୁର ମଧ୍ୟରେ ସହଯୋଗ ଲାଗି ଏହି ବୁଝାମଣା ପତ୍ର ଏକ ଢାଞ୍ଚା ଭାବେ କାର୍ଯ୍ୟ କରିବ । ଏହା ଦ୍ୱାରା ଜନ ପ୍ରଶାସନ, ସୁଶାସନ ଏବଂ ଜନସାଧାରଣଙ୍କୁ ସେବା ଯୋଗାଣ କ୍ଷେତ୍ରରେ ଯଥେଷ୍ଟ ଉନ୍ନତି ଅଣାଯାଇପାରିବ । ଏହା ଦ୍ୱାରା ସରକାର ଜନସାଧାରଣଙ୍କ ନିକଟରେ ଅଧିକ ଉତ୍ତରଦାୟୀ ହୋଇପାରିବେ । ଏହା ଫଳରେ ଅଭିନବ ଶ୍ରେଷ୍ଠ କର୍ମକୌଶଳ କାର୍ଯ୍ୟକାରୀ କରାଯାଇପାରିବ ତଥା ଜନ ପ୍ରଶାସନ କ୍ଷେତ୍ରରେ ଲୋକମାନଙ୍କୁ ଅନଲାଇନ୍‌ ଜନ ସେବା ଯୋଗାଣ ସୁନିଶ୍ଚିତ ହୋଇପାରିବ ।
ଅହମ୍ମଦାବାଦ ସପିଙ୍ଗ ଫେଷ୍ଟିଭାଲ-2019କୁ ଉଦଘାଟନ କଲେ ପ୍ରଧାନମନ୍ତ୍ରୀ

ଅହମ୍ମଦାବାଦର ସାବରମତୀ ନଦୀକୂଳରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅହମ୍ମଦାବାଦ ସପିଙ୍ଗ ଫେଷ୍ଟିଭାଲ-2019ର ଉଦଘାଟନ କରିଛନ୍ତି । ସମଗ୍ର ଗୁଜରାଟର ରାସ୍ତା ବିକାଳିଙ୍କଠାରୁ ଆରମ୍ଭ କରି ସପିଙ୍ଗ ମଲ ପର୍ଯ୍ୟନ୍ତ ଏବଂ ଶିଳ୍ପକାରଙ୍କଠାରୁ ଆରମ୍ଭ କରି ହୋଟେଲ-ରେସ୍ତୁରାଂ ସହିତ ସମ୍ପର୍କିତ ସମସ୍ତ ବ୍ୟବସାୟ ସେମାନଙ୍କର ଉତ୍ପାଦର ପ୍ରଦର୍ଶନ ଏବଂ ପ୍ରସାର ପାଇଁ ଏଠାକୁ ଆସିଥିଲେ । ଏହି ଫେଷ୍ଟିଭାଲ ଅନନ୍ୟ ଯେହେତୁ ଏହା ଗୁଜରାଟ ଉଦ୍ୟୋଗ ସମ୍ମିଳନୀ ସହ ଏକାସଙ୍ଗେ ଆୟୋଜିତ ହେଉଛି । ଏହି ଅବସରରେ ପ୍ରଧାନମନ୍ତ୍ରୀ ଏକ ଜନସଭାକୁ ମଧ୍ୟ ସମ୍ବୋଧିତ କରିଥିଲେ । ଏହି କାର୍ଯ୍ୟକ୍ରମକୁ ପ୍ରଶଂସା କରି ସେ କହିଥିଲେ, “ସାଧାରଣତଃ କେବଳ ବିଦେଶରେ ଏପରି ବୃହତ ବାଣିଜ୍ୟ ସମ୍ମିଳନୀର ଆୟୋଜନ କରାଯାଇଥାଏ । ଏବେ ଉଦ୍ୟୋଗ ଗୁଜରାଟ ଏବଂ ଅହମ୍ମଦାବାଦ ସପିଙ୍ଗ ଫେଷ୍ଟିଭାଲର ପ୍ରାରମ୍ଭ ଏକ ପ୍ରଶଂସନୀୟ ପଦକ୍ଷେପ । ପ୍ରଧାନମନ୍ତ୍ରୀ ପୁନଶ୍ଚ କହିଲେ ଯେ, “ସରକାର ଦେଶରେ ବ୍ୟବସାୟ ପାଇଁ ଅନୁକୂଳ ପରିବେଶ ସୃଷ୍ଟି କରିବା ପାଇଁ ନିୟମିତ ଭାବେ ପ୍ରଚେଷ୍ଟା ଜାରି ରଖିଛନ୍ତି । ଗତ 4 ବର୍ଷ ମଧ୍ୟରେ ପୁରୁଣା ଆଇନର ଉଚ୍ଛେଦ କରାଯାଇଛି ଏବଂ ଶହ ଶହ ନୂତନ ଆଇନକୁ ସହଜ କରାଯାଇଛି । ଏହି ପ୍ରୟାସ କାରଣରୁ ଆମେ ବ୍ୟବସାୟ କରିବାର ସହଜତା ରେଙ୍କିଙ୍ଗରେ ଅଭୂତପୂର୍ବ ଭାବେ ଉନ୍ନତି କରି 142ରୁ 77ତମ ସ୍ଥାନରେ ପହଂଚିଛୁ ।” ପ୍ରଧାନମନ୍ତ୍ରୀ ପୁଣି କହିଲେ, “କ୍ଷୁଦ୍ର ଉଦ୍ୟୋଗୀମାନଙ୍କ ପାଇଁ ପ୍ରପ୍ରିୟାକୁ ସରଳୀକୃତ କରିବା ପାଇଁ ଆମେ ନିୟମିତ ଭାବେ ପ୍ରଚେଷ୍ଟା କରୁଛୁ । ଆମେ ଏପରି ପ୍ରକ୍ରିୟା ଆଡକୁ ଗତି କରୁଛୁ ଯେତବେଳେ କି ବ୍ୟାଙ୍କମାନେ କ୍ଷୁଦ୍ର ଉଦ୍ୟୋଗୀମାନଙ୍କୁ ଜିଏସଟି ଏବଂ ଅନ୍ୟାନ୍ୟ ରିଟର୍ଣ୍ଣ ଆଧାରରେ ଋଣ ପ୍ରଦାନ କରିବେ । ଆମେ 59 ମିନିଟ ମଧ୍ୟରେ ଏକ କୋଟି ଟଙ୍କା ପର୍ଯ୍ୟନ୍ତ ଋଣ ପ୍ରଦାନ ବ୍ୟବସ୍ଥାକୁ ଅନୁମୋଦନ କରୁଛୁ ।” ଆଜି ପୂର୍ବରୁ ପ୍ରଧାନମନ୍ତ୍ରୀ ଗାନ୍ଧୀନଗରଠାରେ ଥିବା ମହାତ୍ମା ମନ୍ଦିର ପ୍ରଦର୍ଶନୀ ଓ ସମ୍ମିଳନୀ କକ୍ଷରେ ଭାଏବ୍ରାଂଟ ଗୁଜରାଟ ଗ୍ଲୋବାଲ ଟ୍ରେଡ ପ୍ରଦର୍ଶନୀକୁ ଉଦଘାଟନ କରିଥିଲେ । ଏଥିସହିତ ଗାନ୍ଧୀନଗରଠାରେ ଜାନୁଆରୀ 18-20 ମଧ୍ୟରେ ଅନୁଷ୍ଠିତ ହେବାକୁ ଥିବା ଗୁଜରାଟ ଉଦ୍ୟୋଗ ସମ୍ମିଳନୀର 9ମ ସଂସ୍କରଣ ପାଇଁ ସବୁକିଛି ପ୍ରସ୍ତୁତ ହୋଇସାରିଛି । ଏହି ସମ୍ମିଳନୀରେ ରାଜ୍ୟମାନଙ୍କର ମୂଖ୍ୟ, ବୈଶ୍ୱିକ ଶିଳ୍ପମାନଙ୍କର ମୁଖ୍ୟ ଏବଂ ଚିନ୍ତାନାୟକମାନେ ଯୋଗଦେବେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଏହି ସମ୍ମିଳନୀର ଉଦଘାଟନୀ ସମାରୋହକୁ ସମ୍ବୋଧିତ କରିବେ ।
ଅରୁଣାଚଳ ପ୍ରଦେଶର ଅନୁସୂଚିତ ଜନଜାତି ତାଲିକାରେ ସଂଶୋଧନ ପାଇଁ ସମ୍ବିଧାନ (ଅନୁସୂଚିତ ଜନଜାତି) ଆଦେଶ (ସଂଶୋଧନ) ବିଲ, 2018କୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅରୁଣାଚଳ ପ୍ରଦେଶର ଅନୁସୂଚିତ ଜନଜାତି ତାଲିକାରେ ସଂଶୋଧନ ପାଇଁ ସମ୍ବିଧାନ (ଅନୁସୂଚିତ ଜନଜାତି) ଆଦେଶ (ସଂଶୋଧନ) ବିଲ, 2018କୁ ସଂସଦରେ ଉପସ୍ଥାପନ କରିବା ଲାଗି ଅନୁମୋଦନ କରିଛନ୍ତି । ଅରୁଣାଚଳ ପ୍ରଦେଶରେ ଅନୁସୂଚିତ ଜନଜାତିଙ୍କ ତାଲିକା ସଂଶୋଧନ କରିବା ପାଇଁ ଏପରି କରାଯାଇଛି । ଅରୁଣାଚଳ ପ୍ରଦେଶର ଅନୁସୂଚିତ ଜାନଜାତିଙ୍କ ତାଲିକାରେ ନିମ୍ନଲିଖିତ ପରିବର୍ତ୍ତନ କରାଯିବ । 1. କ୍ରମିକ ସଂଖ୍ୟା 1 ରେ “ଅବୋର’କୁ ହଟାଇବା, କାରଣ ଏହା ଠିକ ସେହିପରି ଯେପରି କ୍ରମିକ ସଂଖ୍ୟା 16ରେ “ଆଦି’ ଅଟେ 2. କ୍ରମିକ ସଂଖ୍ୟା 6ରେ “ଖାମପ୍ତି’ର ସ୍ଥାନରେ “ତାଇ ଖାମତି’କୁ ସାମିଲ କରିବା 3. କ୍ରମିକ ସଂଖ୍ୟା 8ରେ “ମିଶ୍ମୀ-କାମନ’ (ମିଜୁ ମିଶ୍ମୀ), ଇଦୁ (ମିଶ୍ମୀ) ଏବଂ ତରାଓଁ (ଡିଗାରୁ ମିଶ୍ମୀ)କୁ ସାମିଲ କରିବା 4. କ୍ରମିକ ସଂଖ୍ୟା 9ରେ “ମୋମ୍ବା’ ସ୍ଥାନରେ ମୋନ୍ପା, ମେମ୍ବା, ସରତାଙ୍ଗ, ସଜୋଲଙ୍ଗ (ମିଜୀ)କୁ ସାମିଲ କରିବା 5. ଅରୁଣାଚଳ ପ୍ରଦେଶର ଅନୁସୂଚିତ ଜନଜାତିର ସୂଚୀରେ କ୍ରମିକ ସଂଖ୍ୟା 10ରେ “କୌଣସି ନାଗା ଜନଜାତି’ ସ୍ଥାନରେ “ନୋକ୍ଟେ’, “ତାଙ୍ଗସା’, “ୱାଂଚୋ’, “ତୁତ୍ସା’, “ୱାଂଚୋ’କୁ ସାମିଲ କରିବା ପ୍ରସ୍ତାବିତ ସଂଶୋଧନ ଲାଗି ଔଚିତ୍ୟ ହେଉଛି : 1. “ଅବୋର’କୁ ହଟାଇବା- ଦୋହରାପଣକୁ ସମାପ୍ତ କରିବା 2. “ଖାମପ୍ତି’କୁ ହଟାଇବା- “ଖାମପ୍ତି’ ନାମକ କୌଣସି ଜନଜାତି ନାହିଁ 3. “ମିଶ୍ମୀ-କାମନ’, ଇଦୁ ଏବଂ ତରାଓଁକୁ ସାମିଲ କରିବା- ଏଥିରେ କେବଳ “ମିଶ୍ମୀ’କୁ ସାମିଲ କରାଯାଇଛି । ସୂଚନା ଅନୁଯାୟୀ ଏପରି କୌଣସି ସମ୍ପ୍ରଦାୟ ନାହିଁ । 4. ମୋନ୍ପା, ମେମ୍ବା, ସରତାଙ୍ଗ, ୱାଂଚୋକୁ ସାମିଲ କରିବା- ଏଥିରେ “ଯେକୌଣସି ନାଗା ଜନଜାତି’କୁ ସାମିଲ କରାଯାଇଛି । ସୂଚନା ଅନୁଯାୟୀ ରାଜ୍ୟରେ କେବଳ ଏହି ନାଗା ଜନଜାତି ଅଛନ୍ତି । 5. “ନୋକ୍ଟେ’, “ତାଙ୍ଗସା’, “ତୁତ୍ସା’, “ୱାଂଚୋ’କୁ ସାମିଲ କରିବା- ଏଥିରେ “ଯେକୌଣସି ନାଗା ଜନଜାତି’କୁ ସାମିଲ କରାଯାଇଛି । ସୂଚନା ମୁତାବକ ରାଜ୍ୟରେ କେବଳ ଏହି ନାଗା ଜନଜାତି ଅଛନ୍ତି । ଏହି ବିଲ ଆଇନରେ ପରିଣତ ହେବା ପରେ ଅରୁଣାଚଳ ପ୍ରଦେଶର ଅନୁସୂଚିତ ଜନଜାତିମାନଙ୍କର ସଂଶୋଧିତ ତାଲିକାରେ ଏଇ ନିକଟରେ ତାଲିକାଭୁକ୍ତ ସମ୍ପ୍ରଦାୟର ସଦସ୍ୟ ମଧ୍ୟ ସରକାରଙ୍କ ବର୍ତ୍ତମାନର ଯୋଜନା ଅନ୍ତର୍ଗତ ଅନୁସୂଚିତ ଜନଜାତିମାନଙ୍କୁ ଦିଆଯାଉଥିବା ଲାଭ ହାସଲ କରିବାରେ ସମର୍ଥ ହୋଇପାରିବେ । ଏପରି କିଛି ପ୍ରମୁଖ ଯୋଜନାଗୁଡ଼ିକ ମଧ୍ୟରେ ମାଟ୍ରିକ ପରବର୍ତ୍ତୀ ଛାତ୍ରବୃତ୍ତି, ରାଷ୍ଟ୍ରୀୟ ବିଦେଶ ଛାତ୍ରବୃତ୍ତି, ନେସନାଲ ଫେଲୋଶିପ, ଉଚ୍ଚସ୍ତରୀୟ ଶିକ୍ଷା, ରାଷ୍ଟ୍ରୀୟ ଅନୁସୂଚିତ ଜନଜାତି ଅର୍ଥ ଏବଂ ବିକାଶ ନିଗମରୁ ରିହାତି ଋଣ ଅନୁସୂଚିତ ଜାତିର ପୁଅ-ଝିଅଙ୍କ ପାଇଁ ଛାତ୍ରାବାସ ଆଦି ସାମିଲ ରହିଛି । ଏହାବ୍ୟତୀତ ଏମାନେ ସରକାରୀ ନୀତି ଅନୁଯାୟୀ ସେବା ଏବଂ ଶିକ୍ଷା ପ୍ରତିଷ୍ଠାନଗୁଡ଼ିକରେ ନାମଲେଖା ପାଇଁ ଦିଆଯାଉଥିବା ସଂରକ୍ଷଣର ଲାଭ ପାଇବାର ହକଦାର ମଧ୍ୟ ହେବେ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଇଣ୍ଡୋନେସିଆର ରାଜନୈତିକ, ଆଇନ ଓ ନିରାପତ୍ତା ବ୍ୟାପାର ସହଯୋଗ ମନ୍ତ୍ରୀ ଡଃ ଏଚ.ୱିରାନ୍ତୋ

ଇଣ୍ଡୋନେସିଆର ରାଜନୈତିକ, ଆଇନ ଓ ନିରାପତ୍ତା ବ୍ୟାପାର ସହଯୋଗ ମନ୍ତ୍ରୀ ଡଃ ଏଚ.ୱିରାନ୍ତୋ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଡଃ ୱିରାନ୍ତୋଙ୍କୁ ସ୍ଵାଗତ କରି ପ୍ରଧାନମନ୍ତ୍ରୀ କହିଲେ ଯେ, ଇଣ୍ଡୋନେସିଆର ରାଷ୍ଟ୍ରପତି ଜୋକୋ ୱିଡୋଡୋ 2016 ଡିସେମ୍ବର ମାସରେ ଭାରତ ଗସ୍ତରେ ଆସିଥିଲେ । ତାହା ତାଙ୍କର ଅତ୍ୟନ୍ତ ସଫଳ ଗସ୍ତ ଥିଲା । ରାଷ୍ଟ୍ରପତି ୱିଡୋଡୋ ପୁଣି ଥରେ ଚଳିତ ମାସ ଦ୍ଵିତୀୟ ଭାଗରେ ଭାରତ ଗସ୍ତରେ ଆସୁଛନ୍ତି । ସେଥିପାଇଁ ତାଙ୍କୁ ସ୍ଵାଗତ ଲାଗି ସେ ଆଗ୍ରହୀ । ଆସିଆନ-ଭାରତ ସ୍ମାରକୀ ଶୀର୍ଷ ବୈଠକରେ ଯୋଗଦେବା ଲାଗି ଆସିଆନ ରାଷ୍ଟ୍ର ସମୂହର ଶାସନ ମୁଖ୍ୟମାନେ ନୂଆଦିଲ୍ଲୀ ଗସ୍ତରେ ଆସୁଛନ୍ତି । ଏହା ବ୍ୟତୀତ ଶ୍ରୀ ୱିଡୋଡୋ ଆଗାମୀ ଗଣତନ୍ତ୍ର ଦିବସ ଉତ୍ସବରେ ମୁଖ୍ୟ ଅତିଥି ରୂପେ ଯୋଗ ଦେବେ । ପ୍ରଧାନମନ୍ତ୍ରୀ କହିଲେ ଯେ, ଇଣ୍ଡୋନେସିଆ ଭାରତର ବାଣିଜ୍ୟିକ ପ୍ରତିବେଶୀ । ଉଭୟ ଦେଶ ମଧ୍ୟରେ ନୀଳ ଅର୍ଥବ୍ୟବସ୍ଥାର ବିକାଶ ଲାଗି ପର୍ଯ୍ୟାପ୍ତ କ୍ଷେତ୍ର ରହିଛି । ସେହିଭଳି ସାମୁଦ୍ରିକ ସୁରକ୍ଷା ଲାଗି ଉଭୟ ରାଷ୍ଟ୍ରଙ୍କର ସମାନ ଭୂମିକା ରହିଛି । ଏହି ପରିପ୍ରେକ୍ଷୀରେ ଭାରତ-ଇଣ୍ଡୋନେସିଆ ମଧ୍ୟରେ ପ୍ରଥମ ସୁରକ୍ଷା କଥାବାର୍ତ୍ତାର ଆୟୋଜନ କରାଯାଇଛି ଓ ପ୍ରଧାନମନ୍ତ୍ରୀ ସେଥିରେ ଅଂଶଗ୍ରହଣ କରୁଛନ୍ତି ବୋଲି ସୂଚାଇଥିଲେ ।
ତୈଳ ଓ ଗ୍ୟାସ କ୍ଷେତ୍ରରେ ସହଯୋଗ ଲାଗି ଭାରତ, ଇସ୍ରାଏଲ ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ତୈଳ ଓ ଗ୍ୟାସ କ୍ଷେତ୍ରରେ ସହଯୋଗ ନିମନ୍ତେ ଭାରତ ଏବଂ ଇସ୍ରାଏଲ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମଓୟୁ ଦ୍ୱାରା ଶକ୍ତି କ୍ଷେତ୍ରରେ ଭାରତ-ଇସ୍ରାଏଲ ସମ୍ପର୍କ ଆହୁରି ସୁଦୃଢ଼ ହେବ ବୋଲି ଆଶା କରାଯାଉଛି । ଉଭୟ ଦେଶ ମଧ୍ୟରେ ପାରସ୍ପରିକ ନିବେଶ, ପ୍ରଯୁକ୍ତି କୌଶଳ ହସ୍ତାନ୍ତର, ଗବେଷଣା ଏବଂ ବିକାଶ (ଆରଏଣ୍ଡଡି), ମିଳିତ ଅଧ୍ୟୟନ, ମାନବ ସମ୍ବଳ ବିକାଶ ଏବଂ ଷ୍ଟାର୍ଟଅପ୍ସ କ୍ଷେତ୍ରରେ ସହଭାଗିତା ନିମନ୍ତେ ସହଯୋଗ ଲାଗି ଏହି ଏମଓୟୁରେ ବ୍ୟବସ୍ଥା କରାଯାଇଛି ।
ପାରମ୍ପରିକ ଚିକିତ୍ସା ପଦ୍ଧତି ଓ ହୋମିଓପାଥୀ କ୍ଷେତ୍ରରେ ଭାରତ ଓ ସାଓ ତୋମେ ଏବଂ ପ୍ରିନ୍ସିପେ ମଧ୍ୟରେ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପାରମ୍ପରିକ ଚିକିତ୍ସା ପଦ୍ଧତି ଏବଂ ହୋମିଓପାଥୀ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ସାଓ ତୋମେ ଏବଂ ପ୍ରିନ୍ସିପେ ମଧ୍ୟରେ ବୁଝାମଣାପତ୍ରକୁ ପିଛିଲା ଭାବେ ମଞ୍ଜୁରି ପ୍ରଦାନ କରିଛନ୍ତି । ଏହି ବୁଝାମଣା ପତ୍ର ମାର୍ଚ୍ଚ, 2018ରେ ସ୍ୱାକ୍ଷରିତ ହୋଇଥିଲା । ପ୍ରମୁଖ ପ୍ରଭାବ : ବୁଝାମଣାପତ୍ର ଦ୍ୱାରା ପାରମ୍ପରିକ ଚିକିତ୍ସା ପଦ୍ଧତି କ୍ଷେତ୍ରରେ ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇବ । ଏହା ଭାଗିଦାରୀଭିତ୍ତିକ ସାଂସ୍କୃତିକ ଐତିହ୍ୟକୁ ଦୃଷ୍ଟିରେ ରଖି ଉଭୟ ଦେଶ ଲାଗି ବେଶ ଲାଭକାରୀ ହେବ । କାର୍ଯ୍ୟାନ୍ୱୟନ ରଣନୀତି ଏବଂ ଲକ୍ଷ୍ୟ: ସ୍ୱାକ୍ଷରିତ ବୁଝାମଣା ପତ୍ରର କପି ପାଇବା ପରେ ଉଭୟ ପକ୍ଷ ମଧ୍ୟରେ ଗତିବିଧି ଆରମ୍ଭ ହୋଇଯିବ । ଉଭୟ ଦେଶ ଦ୍ୱାରା କରାଯାଇଥିବା ପ୍ରଥମ ସ୍ୱାକ୍ଷରିତ ବୁଝାମଣା ପତ୍ରର ସର୍ତ୍ତ ଅନୁଯାୟୀ ହେବ ଏବଂ ବୁଝାମଣାପତ୍ରର ପରିଚାଳନା ପର୍ଯ୍ୟନ୍ତ ନିରନ୍ତର ପ୍ରକ୍ରିୟାରେ ରହିବ ।
ମହାନ ଅଭିନେତା ଶଶି କାପୁରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ମହାନ ଅଭିନେତା ଶଶି କାପୁରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ଥିଏଟର ଏବଂ ଚଳଚିତ୍ରରେ ଶଶି କାପୁରଙ୍କ ଅଭିନୟର ଚମତ୍କାରିତା ଦେଖିବାକୁ ମିଳୁଥିଲା, ଯାହାକୁ ସେ ଅନେକ ବର୍ଷର ଅଭିଜ୍ଞତା ମାଧ୍ୟମରେ ବିକଶିତ କରିଥିଲେ । ଆଗାମୀ ଯୁଗର ପିଢି ତାଙ୍କର ନିଖୁଣ ନାଟ୍ୟକଳାକୁ ସବୁବେଳ ପାଇଁ ମନେ ରଖିବେ । ତାଙ୍କ ବିୟୋଗରେ ମୁଁ ଅତ୍ୟନ୍ତ ମର୍ମାହତ । ତାଙ୍କ ପରିବାରଜନ ଏବଂ ଅନୁଗାମୀମାନଙ୍କ ପ୍ରତି ମଧ୍ୟ ସମବେଦନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ 2016 ବ୍ୟାଚର ଆଇପିଏସ ପ୍ରଶିକ୍ଷାର୍ଥୀ ଅଧିକାରୀ

ଭାରତୀୟ ପୁଲିସ ସେବା 2016 ବ୍ୟାଚର 110 ଜଣ ଆଇପିଏସ ପ୍ରଶିକ୍ଷାର୍ଥୀ ଅଧିକାରୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ପ୍ରଶିକ୍ଷାର୍ଥୀ ଅଧିକାରୀଙ୍କ ସହ ବାର୍ତ୍ତାଳାପ ସମୟରେ ପ୍ରଧାନମନ୍ତ୍ରୀ ପୁଲିସ ବ୍ୟବସ୍ଥାରେ ମାନବୀୟ ଦୃଷ୍ଟିକୋଣ ଏବଂ ପ୍ରଯୁକ୍ତି ଭଳି ଗୁରୁତ୍ୱପୂର୍ଣ୍ଣ ବିଷୟର ପ୍ରୟୋଗ ଉପରେ ଜୋର ଦେଇଥିଲେ । ସ୍ୱାଧୀନତା ପରଠାରୁ ବର୍ତ୍ତମାନସୁଦ୍ଧା କର୍ତ୍ତବ୍ୟ ସମ୍ପାଦନ ସମୟରେ ସହିଦ ହୋଇଥିବା 33 ହଜାର ପୁଲିସ କର୍ମଚାରୀଙ୍କ ନିଷ୍ଠାକୁ ପ୍ରଧାନମନ୍ତ୍ରୀ ସ୍ମରଣ କରିଥିଲେ । ପ୍ରଧାନମନ୍ତ୍ରୀଙ୍କ ସହିତ ପୁଲିସ ଅଧିକାରୀମାନଙ୍କ ଏହି ବାର୍ତ୍ତାଳାପ ସମୟରେ ରାଷ୍ଟ୍ରୀୟ ସୁରକ୍ଷା ପରାମର୍ଶଦାତା ଶ୍ରୀ ଅଜିତ ଡୋଭାଲ ଉପସ୍ଥିତ ଥିଲେ ।
ପ୍ରଶାସନିକ ସେବା ଦିବସ ଉପଲକ୍ଷେ ପ୍ରଶାସନିକ ସେବାଧିକାରୀମାନଙ୍କୁ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ପ୍ରଶାସନିକ ସେବା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପ୍ରଶାସନିକ ସେବାଧିକାରୀମାନଙ୍କୁ ଉଦ୍ବୋଧନ ଦେଇଛନ୍ତି । ସେ କହିଥିଲେ ଯେ ଏହା ହେଉଛି ପ୍ରଶଂସା, ସମୀକ୍ଷା, ମୂଲ୍ୟାଙ୍କନ ଏବଂ ତର୍ଜମା କରିବାର ସମୟ । ପ୍ରଶାସନିକ ସେବାଧିକାରୀମାନଙ୍କୁ ଉତ୍ସାହିତ କରିବା ଲାଗି ପ୍ରଧାନମନ୍ତ୍ରୀଙ୍କ ପୁରସ୍କାର ଏକ ପଦକ୍ଷେପ ବୋଲି ସେ ବର୍ଣ୍ଣନା କରିବା ସହିତ ପୁରସ୍କାର ବିଜେତାମାନଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ ଏହି ପୁରସ୍କାର ସରକାରଙ୍କ ପ୍ରାଥମିକତାକୁ ପ୍ରତିଫଳିତ କରୁଛି । ସେ କହିଥିଲେ ଯେ ଅଗ୍ରାଧୀକାର କାର୍ଯ୍ୟକ୍ରମ ଯେପରିକି ପ୍ରଧାନମନ୍ତ୍ରୀ ଫସଲ ବୀମା ଯୋଜନା, ଦୀନଦୟାଲ ଉପାଧ୍ୟାୟ କୌଶଳ ଯୋଜନା, ପ୍ରଧାନମନ୍ତ୍ରୀ ଆବାସ ଯୋଜନା ଏବଂ ଡିଜିଟାଲ ପେମେଣ୍ଟ ଆଦି ପାଇଁ ପୁରସ୍କାର ଦିଆଯାଇଛି । ଏଗୁଡ଼ିକ ନୂତନ ଭାରତ ପାଇଁ ଗୁରୁତ୍ୱପୂର୍ଣ୍ଣ ଯୋଜନା । ପ୍ରଧାନମନ୍ତ୍ରୀଙ୍କ ପୁରସ୍କାର ଏବଂ ଅଭିଳଷିତ ଜିଲ୍ଲାରେ ହୋଇଥିବା କାର୍ଯ୍ୟକ୍ରମ ସମ୍ପର୍କରେ ଦୁଇଟି ପୁସ୍ତକ ବିଷୟରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ, ଯାହା ଆଜି ଉନ୍ମୋଚିତ ହୋଇଥିଲା । ଅଭିଳଷିତ ଜିଲ୍ଲାଗୁଡ଼ିକ ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ଏହି ଜିଲ୍ଲାଗୁଡ଼ିକ ସେମାନଙ୍କ ରାଜ୍ୟର ଅଭିବୃଦ୍ଧି ଇଞ୍ଜିନ ହୋଇପାରିବେ । ସେ ବିକାଶରେ ଜନସାଧାରଣଙ୍କ ଭାଗିଦାରୀ ଉପରେ ଗୁରୁତ୍ୱାରୋପ କରିଥିଲେ । ସେ କହିଥିଲେ 2022ରେ ସ୍ୱାଧୀନତାର 75 ବର୍ଷ ପୂର୍ତ୍ତି, ଆମ ସ୍ୱାଧୀନତା ସଂଗ୍ରାମୀମାନଙ୍କ ସ୍ୱପ୍ନର ଭାରତ ହାସଲ ଦିଗରେ କାର୍ଯ୍ୟ କରିବା ଲାଗି ଏକ ପ୍ରେରଣା ହୋଇପାରିବ । ପ୍ରଶାସନରେ ଉନ୍ନତି ଆଣିବା ଲାଗି ମହାକାଶ ପ୍ରଯୁକ୍ତି ସମେତ ସବୁ ଉପଲବ୍ଧ ପ୍ରଯୁକ୍ତି ଉପଯୋଗ ହେବା ଆବଶ୍ୟକ ବୋଲି ପ୍ରଧାନମନ୍ତ୍ରୀ କହିଥିଲେ । ବିଶ୍ୱବ୍ୟାପୀ ଉଦୀୟମାନ ପ୍ରଯୁକ୍ତି ସହିତ ତାଳ ଦେଇ ଚାଲିବା ପ୍ରଶାସନିକ ଅଧିକାରୀମାନଙ୍କ ପାଇଁ ଗୁରୁତ୍ୱପୂର୍ଣ୍ଣ ବୋଲି ସେ ଉଲ୍ଲେଖ କରିଥିଲେ । ପ୍ରଶାସନିକ ଅଧିକାରୀମାନଙ୍କ ଅସାଧାରଣ ସାମର୍ଥ୍ୟ ରହିଛି ଏବଂ ଏହି ସାମର୍ଥ୍ୟ ଦେଶର ଲାଭ ପାଇଁ ବୃହତ ଯୋଗଦାନ ଦେଇପାରେ ।